HU

Brüsszel, 20.9.2006

COM(2006) 489 végleges

2006/0173 (CNS)

Javaslat

A TANÁCS RENDELETE

a 404/93/EGK, az 1782/2003/EK és a 247/2006/EK rendeleteknek a banánágazat tekintetében történő módosításáról

(előterjesztő: a Bizottság)

{SEK(2006) 1106}

{SEK(2006) 1107}

INDOKOLÁS

1. Bevezetés

A Közösségből származó banán az Unió banánellátásának mindössze 16%-át teszi ki. Ez a mennyiség nagyrészt a trópusi vagy szubtrópusi területeken elhelyezkedő 4 legkülső régióból származik, csupán a teljes szükséglet 2%-át termesztik Cipruson, Görögországban és Portugália kontinentális területén.

2005 februárjában, a banánpiac közös szervezésének az új tagállamokra való kiterjesztését követően, de még azelőtt, hogy a 2001-ben Ecuadorral és az Egyesült Államokkal kötött megállapodások tiszteletben tartása érdekében a behozatali rendszer jelentősen megváltozott, a Bizottság jelentést tett közzé a piac közös szervezéséről [1]. Ez a jelentés a piac közös szervezésének jövőjével kapcsolatban széles körű vitát váltott ki. Hátteréül a kereskedelmi tárgyalások dohai fordulójának várható lezárulása szolgált, továbbá az, hogy az AKCS-országokkal kötött partnerségi megállapodások újabb nemzedéke jelent meg, és az Everything But Arms (Mindent, csak fegyvert ne) megállapodásnak a banánt kizáró rendelkezései hatályukat vesztették. Megújult az Európai Unió legkülső régiókat érintő politikája, és megszülettek a legkülső régiók mezőgazdaságát támogató POSEI programok [2].

A piac közös szervezésének független értékelése [3] következtében továbbfejlődő vitából a Bizottság levonta az első következtetéseket, és 2005 októberében úgy határozott, hogy a banánpiac közös szervezésének belső felépítését, különösen az európai termelők támogatásának szabályozását érintő reformot javasol 2006-ban [4]. Ez a reformjavaslat ugyanakkor megfelel az Európai Számvevőszéknek a banánpiac közös szervezése keretében folytatott hatékony és eredményes pénzgazdálkodásról szóló 7/2002. jelentésében szereplő ajánlásoknak [5]. Az erre adott válaszában a Bizottság leszögezte, hogy nincs kétsége afelől, hogy a közösségi termelők támogatási rendszere alapos felülvizsgálatra szorul, és hogy a Számvevőszék jelentése, valamint a kizárólag tarifa-alapú behozatali rendszerre való áttérés jó lehetőséget teremt a közös piacszervezés céljainak felülvizsgálatára, átgondolására.

A jobb szabályozási kötelezettségvállalással összhangban [6] a reformjavaslat készítését a gazdasági, társadalmi és környezeti hatások vizsgálata előzte meg, és nyilvános konzultációra is sor került a reform különböző lehetőségeivel kapcsolatban.

2. A reform oka és céljai

A banántermesztők jelenleg hatályos támogatási rendszere olyan elveken alapul, amelyeket más közös piacszervezésekben már jelentősen átalakítottak. A termelőket ez a rendszer mesterségesen elszigeteli a piaci fejleményektől, mert a támogatás automatikusan kiegyenlíti az árak változásait. Noha a támogatható mennyiség korlátozott – összesen 867 500 tonna valamennyi termelő régió számára –, a támogatásra fordítható összegnek nincs felső határa. A támogatást a közösségi átlagár alapján számítják ki, és így az egyes termőterületek jellegzetességei nem kapnak kellő figyelmet.

Ezt a rendszert meg kell változtatni azon fő politikai célkitűzések alapján, amelyeket a megreformált közös agrárpolitika a fenntartható fejlődési stratégia és a lisszaboni stratégia alapján fogalmaz meg. A reform céljai a következők:

– a banántermesztő régiókban a mezőgazdaságból élők számára tisztességes életszínvonalat biztosítani, de ugyanakkor stabilizálni a költségvetési kiadásokat;

– átalakítani a rendszert a megreformált piacszervezések elvei mentén, nevezetesen: fenntarthatóság, versenyképesség, a termelők piaci irányultsága – ugyanakkor tiszteletben tartani a Közösség nemzetközi kötelezettségvállalásait, különösen a WTO szabályait;

– megfelelően figyelembe venni a termőterületek sajátosságait. A banán egyes legkülső régiók, így két francia tengerentúli megye: Guadeloupe és Martinique, illetve az Azori-, a Madeira- és a Kanári-szigetek fő haszonnövénye. A mezőgazdasági tevékenységet megnehezíti a kontinenstől való távolság, a szigetjelleg, a kis kiterjedés és a kedvezőtlen domborzat. A helyi banántermesztés e régiók környezeti, társadalmi és gazdasági egyensúlyában fontos szerepet játszik.

A Bizottság jobb szabályozási kötelezettségvállalásával összhangban három reformlehetőség hatásait vizsgálta meg: 1. A termeléstől való elválasztás: a banántámogatási rendszert a mezőgazdasági üzemek termeléstől független egységes támogatási rendszerébe integrálni; 2. Memorandum: a fő termelőországok javaslatának megfelelő megoldás; 3. POSEI programok: a banántermesztők támogatását a legkülső régiók mezőgazdasági ágazataira vonatkozó POSEI programokba építeni be, illetve a kontinens termőterületeit a mezőgazdasági üzemek egységes támogatási rendszerén keresztül támogatni. A hatásvizsgálat azt mutatta, hogy a „POSEI” lehetőség a legalkalmasabb a kitűzött célok elérésére.

Ezért a Bizottság azt javasolja, hogy a közös piacszervezésbe tartozó támogatási rendszert el kell törölni, és helyette: 1. emelni kell a POSEI program költségvetését, ami a későbbiekben a legkülső régiók egyetlen banánnal kapcsolatos piaci támogatási eszköze lesz, és 2. a nem a legkülső régiókhoz tartozó banántermő területeket a költségvetési források átvezetése mellett be kell vonni az egységes támogatási rendszerbe.

3. A banánpiac közös szervezésének javasolt reformja – intézkedések

3.1. A legkülső régiók termelőinek támogatása

Az Unió legkülső régiói részére egyedi mezőgazdasági intézkedések megállapításáról szóló, 2006. január 30-i 247/2006/EK tanácsi rendelet [7] III. címe a legkülső régiók helyi mezőgazdasági termelésének támogatása érdekében egyedi intézkedéseket tartalmazó közösségi támogatási rendszerről rendelkezik. Az érintett régiók banántermesztésének támogatására ez az eszköz tűnik a legalkalmasabbnak, ugyanis lehetővé teszi az egyes tagállamok számára, hogy általános támogatási programjaik keretén belül olyan intézkedéseket javasoljanak, amelyek figyelembe veszik az egyes régiók sajátosságait.

A javaslat szerint a 247/2006/EK rendelet III. címében megállapított költségvetést összesen 278,8 millió euróval növelni kell annak érdekében, hogy a programokba 2007. január 1-jétől teljes mértékben integrálják a banántermesztők közösségi támogatását, ezzel erősítve e régiókban a mezőgazdasági termelés támogatási stratégiájának koherenciáját.

3.2. Más banántermő régiók termelőinek támogatása

A legkülső régióktól eltekintve a Közösség más banántermő régiói (Görögország, Portugália kontinentális területe és Ciprus) esetében úgy tűnik, az ottani termelésnek a közösségi össztermeléshez viszonyított kicsiny aránya miatt nem szükséges egyedi banántámogatási intézkedésekről rendelkezni.

A javaslat szerint a termelés támogatása helyett a termelők támogatása felé kell elmozdulni, amihez meg kell szüntetni a jelenlegi kompenzációs támogatási rendszert, és a támogatást be kell építeni a 2003. szeptember 29-i 1782/2003/EK tanácsi rendelet [8] által létrehozott egységes támogatási rendszerbe. A tagállamoknak a banánpiac megfelelően reprezentatív időszaka, valamint objektív és megkülönböztetésmentes szempontok alapján meg kell határozniuk egy referenciaösszeget és az egységes támogatási rendszer értelmében támogatásra jogosult hektárszámot. Célszerű a nemzeti felső határt Görögország esetében 1,1 millió, Portugália esetében pedig 0,1 millió euróval megemelni. [9] Az egységes támogatási rendszer ciprusi végrehajtása érdekében 3,4 millió eurós kiegészítő költségvetésről kell rendelkezni 2009-től kezdődően, amit a későbbiekben az új tagállamokra vonatkozó növekedési ütemmel összhangban ki kell igazítani. A pénzügyi adatok alább szerepelnek.

3.3. Termelői szervezetek

A meglévő rendszer egyik célja a termelői szervezetek alakítása volt: ösztönözte, hogy a termelők minél nagyobb számban lépjenek be ilyen szervezetbe, és a kompenzációs támogatást csak az elismert termelői szervezetek tagjainak fizették ki. Az első célt jól szolgálta a rendszer, mert a közösségi termelők túlnyomó többsége mára valamilyen termelői szervezet tagja. A második szempont azonban már jelentőségét vesztette, mert a kompenzációs támogatási rendszert el kell törölni.

Ezért a Bizottság azt javasolja, hogy a termelői szervezetek kérdését a jövőben ne szabályozzák közösségi szinten, hanem bízzák az egyes tagállamokra az ilyen szabályok alkotását az egyes országok helyzetének megfelelően. Ezzel összefüggésben célszerű megszüntetni azokat a programokat, amelyek a termelői szervezetek létrehozását és működését támogatják. A jogbiztonság és a jogos elvárások kielégítése érdekében azonban a közelmúltban elismert és jelenleg támogatást élvező termelői szervezetek támogatását fenn kell tartani.

3.4. Elavult rendelkezések

A Bizottság javasolja, hogy a 404/93/EGK rendelet meghaladott vagy elavult rendelkezéseit, főleg a kizárólag tarifa-alapú behozatali rendszer [10] hatálybalépését megelőzően a harmadik országokkal folytatott kereskedelem szabályozására hozott rendelkezéseket, valamint a banántermelő régiók vidékfejlesztési támogatására és a jelentéstételi kötelezettségre vonatkozó előírásokat törölni kell.

4. Felügyelet és értékelés

A POSEI programok végrehajtásáról 2009-ben készül jelentés az Európai Parlament és a Tanács számára. Ez alkalmat biztosít a POSEI hatékonyságának és megfelelőségének elemzésére, és ezzel a javaslattal a banántermesztés is bekerül a POSEI fő termelési területei közé. Az elemzés eredményei rá fognak világítani az eszközök és a célok közötti viszonyra. Amennyiben a legkülső régiókban jelentősen változnának az életminőséget befolyásoló gazdasági feltételek, a Bizottság előrehozza a jelentés elkészítését.

5. A javaslat pénzügyi hatása

A javaslat költségvetése a 2000 és 2002 közötti időszakban a banántermesztőknek kifizetett átlagos támogatást veszi alapul. Ez megegyezik a 2003-as és 2004-es KAP reformok költségvetésének kiszámításához használt referenciaidőszakkal. Az így megállapított költségvetés 280 millió eurót tesz ki az összes banántermesztő tagállam számára, Ciprus kivételével. Az elképzelés szerint az említett összeget a 2000-es elosztási együtthatók használatával szét kell osztani az érintett tagállamok között. Ez megfelel a banántermesztő tagállamok 2005. szeptember 20-i nyilatkozatában és 2006. május 22-i közös álláspontban szereplő kérésnek. Így Spanyolország 50,4 %-ra, Franciaország 46,1 %-ra, Portugália 3,1 %-ra, Görögország pedig 0,4 %-ra volna jogosult. Következésképpen:

a) a következő összegekkel kell megnövelni a POSEI programok költségvetését:

millió EURO |

| 2008-as és azt követő pénzügyi évek |

Franciaország tengerentúli megyéi | +129,1 |

Azori-szigetek és Madeira | +8,6 |

Kanári-szigetek | +141,1 |

A POSEI keret teljes növekedése | 278,8 |

b) az 1782/2003/EK rendelet 41. cikkében említett, Görögország és Portugália számára megállapított (a VIII. mellékletben szereplő) nemzeti felső határok 1,1 és 0,1 millió euróval emelkednek 2007, valamint az elkövetkezendő évek tekintetében.

Cipruson, ahol a banántermesztőket a SAPS (egységes területalapú támogatási rendszer) keretében támogatják, célszerű 3,4 millió euróval megnövelni az 1782/2003/EK rendelet 71c. cikkében említett (a VIIIa. mellékletben szereplő) nemzeti felső határt, és a későbbiekben ezt az összeget ki kell igazítani az új tagállamokra vonatkozó növekedési ütemmel összhangban.

VIIIa. MELLÉKLET

A 71c. cikkben említett nemzeti felső határok

ezer EURO |

Naptári év | Cseh Köztársaság | Észtország | Ciprus | Lettország | Litvánia | Magyarország | Málta | Lengyelország | Szlovénia | Szlovákia |

2005 | | | | | | | | | | |

2006 | | | | | | | | | | |

2007 | | | +1360 | | | | | | | |

2008 | | | +1700 | | | | | | | |

2009 | | | +2040 | | | | | | | |

2010 | | | +2380 | | | | | | | |

2011 | | | +2720 | | | | | | | |

2012 | | | +3060 | | | | | | | |

következő évek | | | +3400 | | | | | | | |

A 3,4 millió eurós támogatási összeget a 2000 és 2002 közötti átlagos ciprusi banántermés és az ugyanebben az időszakban az uniós termelőknek kifizetett átlagos banántámogatás alapján számították ki.

2006/0173 (CNS)

Javaslat

A TANÁCS RENDELETE

a 404/93/EGK, az 1782/2003/EK és a 247/2006/EK rendeleteknek a banánágazat tekintetében történő módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére,

tekintettel a Bizottság javaslatára [11],

tekintettel az Európai Parlament véleményére [12],

mivel:

(1) A banánágazati rendtartásról jelenleg a banánpiac közös szervezéséről szóló, 1993. február 13-i 404/93/EGK tanácsi rendelet [13] rendelkezik. A banántermesztők támogatási rendszere olyan elveken alapul, amelyeket más közös szervezésekben már jelentősen átalakítottak. A banántermesztő régiókban a mezőgazdaságból élők számára tisztességes életszínvonal biztosítása, a forrásoknak a termelők piaci irányultságának fokozására való fordítása, a kiadások stabilizálása, a Közösség nemzetközi kötelezettségvállalásainak tiszteletben tartása, a termelő régiók sajátosságainak figyelembevétele, a rendszer egyszerűbbé tétele és a megreformált közös piacszervezések elvei mentén való átszervezése érdekében ezt a rendszert módosítani kell.

(2) A módosításoknak figyelemmel kell lenniük a harmadik országokból származó banánra vonatkozó közösségi behozatali rendszer változásaira és várható alakulására, különösen a vámkontingensek rendszeréről a kizárólag tarifa-alapú behozatali rendszerre való áttérésre, amelyben csak az AKCS-országokból származó banán élvez kedvezményes elbánást.

(3) A banán egyes legkülső régiók, így két francia tengerentúli megye: Guadeloupe és Martinique, illetve az Azori-, a Madeira- és a Kanári-szigetek fő haszonnövénye. A banántermesztést megnehezíti e régióknak a kontinenstől való távolsága, szigetjellege, kis kiterjedése és kedvezőtlen domborzata. Azonban a helyi banántermesztés e régiók környezeti, társadalmi és gazdasági egyensúlyához nélkülözhetetlen.

(4) A 404/93/EGK rendelet III. címében a banántermelők kompenzációs támogatására létrehozott közösségi rendszer nem veszi kellően figyelembe a termelés helyi sajátosságait ezekben a legkülső régiókban. Ezért rendelkezni kell e régiók tekintetében a jelenlegi kompenzációs támogatás megszüntetéséről, hogy a banántermesztést más rendszereken keresztül lehessen támogatni. Helyénvaló tehát e régiók banántermesztésének támogatására megfelelőbb eszközről rendelkezni.

(5) Az Unió legkülső régiói részére egyedi mezőgazdasági intézkedések megállapításáról szóló, 2006. január 30-i 247/2006/EK tanácsi rendelet [14] III. címe a legkülső régiók helyi mezőgazdasági termelésének támogatása érdekében egyedi intézkedéseket tartalmazó közösségi támogatási rendszerről rendelkezik. Előírja, hogy legkésőbb 2009. december 31-ig felül kell vizsgálni a rendszert. Amennyiben a legkülső régiókban jelentősen változnának az életminőséget befolyásoló gazdasági feltételek, a Bizottság előrehozza a jelentés elkészítését. Ez az eszköz tűnik a legalkalmasabbnak az érintett régiók banántermesztésének támogatására, mivel rugalmasságot biztosít, és a támogatási mechanizmusok decentralizálására ad lehetőséget. A banántámogatásnak más támogatási programokba való integrálása révén javulna e régióban a mezőgazdasági termelés támogatási stratégiájának koherenciája.

(6) A 247/2006/EK rendelet III. címében szereplő költségvetést ennek megfelelően növelni kell.

(7) A legkülső régióktól eltekintve a Közösség más banántermő régiói esetében úgy tűnik, az ottani termelésnek a közösségi össztermeléshez viszonyított kicsiny aránya miatt nem szükséges egyedi banántámogatási intézkedésekről rendelkezni.

(8) A közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló, 2003. szeptember 29-i 1782/2003/EK tanácsi rendelet [15] a gazdaságok részére termeléstől független jövedelemtámogatási rendszert ír elő (a továbbiakban: egységes támogatási rendszer). E rendszer célja, hogy lehetővé tegye a termelés támogatásáról a termelő támogatására való átállást.

(9) A következetesség érdekében célszerű eltörölni a banánágazatban jelenleg hatályos kompenzációs támogatási rendszert, és azt az egységes támogatási rendszerbe integrálni. E célból a banánágazati kompenzációs támogatást fel kell venni az 1782/2003/EK rendelet 33. cikkében említett, az egységes támogatási rendszerrel kapcsolatban álló közvetlen kifizetések jegyzékébe. Rendelkezni kell arról, hogy a tagállamok határozzanak meg referenciaösszegeket és állapítsák meg az egységes támogatási rendszer értelmében támogatásra jogosult hektárszámot a banánpiac megfelelően reprezentatív időszaka, valamint objektív és megkülönböztetésmentes szempontok alapján. A banánfákkal beültetett területet nem szabad kizárni a támogatásból azon az alapon, hogy a banán állandó kultúra. A nemzeti felső határokat ennek megfelelően módosítani kell. Rendelkezni kell arról, hogy a Bizottság részletes szabályokat és szükség szerint átmeneti intézkedéseket fogadjon el.

(10) A 404/93/EK rendelet II. címe rendelkezik a termelői szervezetek és egy koncentrációs mechanizmus kapcsán. A meglévő rendszer egyik célja a termelői szervezetek alakítása volt: ösztönözte, hogy minél több termelő lépjen be ilyen szervezetbe, és a kompenzációs támogatást csak az elismert termelői szervezetek tagjainak fizették ki.

(11) Az első célt jól szolgálta a rendszer, mert a közösségi termelők túlnyomó többsége mára valamilyen termelői szervezet tagja. A második szempont azonban jelentőségét vesztette, mert a kompenzációs támogatási rendszert el kell törölni. Ezért a termelői szervezetek kérdését a jövőben nem szükséges közösségi szinten szabályozni, hanem az ilyen szabályok alkotását – amennyiben egyáltalán szükség van rájuk – az egyes országok helyzetének megfelelően a tagállamokra kell bízni.

(12) A termelői szervezetek létrehozását és működését támogató programokat célszerű megszüntetni. A jogbiztonság és a jogos elvárások kielégítése érdekében azonban a közelmúltban elismert és jelenleg támogatást élvező termelői szervezetek támogatását fenn kell tartani.

(13) Az olyan rendelkezések, amelyek a banántermeléssel, -forgalmazással illetve -feldolgozással kapcsolatos gazdasági tevékenységek valamelyikével vagy e tevékenységek közül többel is foglalkozó csoportok elismerésére és működésére adtak lehetőséget, a gyakorlatban nem kerültek alkalmazásra. Ezért ezeket el kell törölni.

(14) A banánágazati rendtartás változásainak fényében nincs többé szükség önálló Banánpiaci Irányítóbizottságra. Helyette a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendelet [16] által létrehozott Gyümölcs- és Zöldségpiaci Irányítóbizottságot kell igénybe venni.

(15) A 404/93/EGK rendelet számos rendelkezése elavult, így ezeket az egyértelműség érdekében hatályon kívül kell helyezni.

(16) A 404/93/EGK, az 1782/2003/EK és a 247/2006/EK rendeleteket ennek megfelelően módosítani kell.

(17) Rendelkezni kell arról, hogy a Bizottság fogadja el az e rendeletben előírt módosítások végrehajtásához szükséges részletes szabályokat, valamint azon átmeneti intézkedéseket, amelyek a jelenleg hatályos intézkedésekről az e rendeletben előírt intézkedésekre való átállás megkönnyítéséhez szükségesek.

(18) Annak érdekében, hogy a banánágazatban jelenleg hatályos támogatási rendszer alkalmazása ne húzódjon el szükségtelenül, illetve az egyszerű és hatékony irányítás érdekében az e rendeletben előírt módosításokat a lehető leghamarabb, a banánra vonatkozó 2007-es gazdasági év kezdetétől kell alkalmazni,

ELFOGADTA EZT A RENDELETET:

1. cikk

A 404/93/EGK rendelet módosításai

A 404/93/EGK rendelet a következőképpen módosul:

(1) A II. címet, a III. címet, a 16–20. cikket, a 21. cikk (2) bekezdését, a 25. cikket, valamint a 30–32. cikket törölni kell.

(2) A 27. cikk (1) bekezdése helyébe a következő szöveg lép:

„(1) A Bizottságot a 2200/96/EGK rendelet 46. cikkének (1) bekezdésében említett Gyümölcs- és Zöldségpiaci Irányítóbizottság segíti.

(1a) A Banánpiaci Irányítóbizottságra való hivatkozásokat az (1) bekezdésben említett bizottságra való hivatkozásként kell értelmezni.”

(3) A 29. cikk helyébe a következő szöveg lép:

„29. cikk

A tagállamok biztosítják a Bizottság számára az e rendelet végrehajtásához igényelt információkat.”

(4) A rendelet szövege a következő 29a. cikkel egészül ki:

„29a. cikk

E rendelet alkalmazásának részletes szabályait a 27. cikk (2) bekezdésében említett eljárással összhangban kell elfogadni.”

2. cikk

Az 1782/2003/EK rendelet módosításai

Az 1782/2003/EK rendelet a következőképpen módosul:

(1) A 33. cikk (1) bekezdése a) pontjának helyébe a következő szöveg lép:

„a) kifizetésben részesültek a 38. cikkben említett referenciaidőszakban a VI. mellékletben szereplő valamely támogatási rendszer keretében, vagy olívaolaj esetében a 37. cikk (1) bekezdésének második albekezdésében említett gazdasági évek valamelyikében, vagy cukorrépa, cukornád és cikória esetében piaci támogatásban részesültek a VII. melléklet K. pontjában említett reprezentatív időszak során, vagy banán esetében jövedelemkiesési kompenzációs támogatásban részesültek a VII. melléklet L. pontjában említett reprezentatív időszak során.”

(2) A 37. cikk (1) bekezdése a következő albekezdéssel egészül ki:

„Banán esetében a referenciaösszeg kiszámítása és kiigazítása a VII. melléklet L. pontjának megfelelően történik.”

(3) A 40. cikk (2) bekezdése helyébe a következő szöveg lép:

„(2) Amennyiben a vis maior vagy rendkívüli körülmény fennállása a teljes bázisidőszakot érintette, az adott tagállam az 1997 és 1999 közötti időszak alapján számítja ki a referenciaösszeget. Cukorrépa, cukornád és cikória esetében a VII. melléklet K. pontjának megfelelően választott reprezentatív időszakot megelőző legközelebbi gazdasági évet kell alapul venni, míg banán esetében a VII. melléklet L. pontjának megfelelően kiválasztott reprezentatív időszakot megelőző legközelebbi gazdasági évet. Ebben az esetben az (1) bekezdés értelemszerűen alkalmazandó.”

(4) A 43. cikk (2) bekezdése a) pontjának helyébe a következő szöveg lép:

„a) a VII. mellékletben a burgonyakeményítőre, a szárított takarmányra, a vetőmagra, az olajfaligetekre és a dohányra vonatkozóan felsorolt támogatások esetén a VII. melléklet B., D., F., H., és I. pontja szerint kiszámított hektárszám, amelynek termelése a bázisidőszak folyamán támogatásban részesült, a cukorrépa, cukornád és cikória esetében az említett melléklet K. pontjának 4. alpontja szerint számított hektárszám, a banán esetében pedig az említett melléklet L. pontja szerint kiszámított hektárszám;”

(5) A 44. cikk (2) bekezdésének második albekezdése helyébe a következő szöveg lép:

„A támogatható hektárszám kiterjed azon területekre is, amelyeket komlóval vagy banánfákkal ültettek be, vagy amelyekre átmeneti területpihentetési kötelezettség vonatkozik, vagy a VII. melléklet H. pontjának második albekezdése szerint kiszámított, 1998. május 1-je – Ciprus és Málta esetében 2001. december 31-e – előtt telepített olajfákkal beültetett területek vagy a meglévő olajfákat helyettesítő új olajfákkal beültetett területek, illetve a jóváhagyott telepítési program keretében beültetett és a földrajzi információs rendszerben nyilvántartott területek;”

(6) Az 51. cikk a) pontja helyébe a következő szöveg lép:

„a) az állandó kultúrák, kivéve az 1998. május 1-je – Ciprus és Málta esetében 2001. december 31-e – előtt ültetett olajfákat vagy a meglévő olajfákat helyettesítő új olajfákat, vagy a jóváhagyott telepítési programok alapján ültetett és a földrajzi információs rendszerben nyilvántartott olajfákat, illetve a komlót és a banánt;”

(7) A 145. cikk a db) pont után a következő ponttal egészül ki:

„dc) a banántámogatásnak az egységes támogatási rendszerbe történő beillesztésére vonatkozó részletes szabályok.”

(8) A 155. cikk helyébe a következő szöveg lép:

„155. cikk

Egyéb átmeneti szabályok

A 152. és a 153. cikkben említett rendeletekben, az 1260/2001/EK rendeletben és a 404/93/EGK tanácsi rendeletben* előírt szabályozás alkalmazásáról az e rendeletben kialakított szabályozás alkalmazására való átállás megkönnyítéséhez szükséges további intézkedéseket, nevezetesen az 1259/1999/EK rendelet 4. és 5. cikkének és mellékletének alkalmazására és az 1251/1999/EK rendelet 6. cikkének alkalmazására vonatkozó intézkedéseket, továbbá az 1035/72/EGK rendeletben előírt fejlesztési tervekkel kapcsolatos rendelkezésekről az e rendelet 83–87. cikkében említettekre való átállás megkönnyítéséhez szükséges intézkedéseket az e rendelet 144. cikkének (2) bekezdésében említett eljárással összhangban lehet elfogadni. A 152. és a 153. cikkben említett rendeletek és cikkek a VII. mellékletben említett referenciaösszegek megállapítása céljából továbbra is alkalmazandók.

* HL L 47., 1993.2.25., 1. o.”

(9) A mellékletek e rendelet mellékletének megfelelően módosulnak.

3. cikk

A 247/2006/EK rendelet módosítása

A 247/2006/EK rendelet a következőképpen módosul:

(1) A 23. cikk (2) bekezdésének helyébe a következő szöveg lép:

„(2) A Közösség az e rendelet II. és III. címében előírt intézkedéseket évente legfeljebb a következő összeggel finanszírozza:

millió EURO |

| 2007-es pénzügyi év | 2008-as pénzügyi év | 2009-es pénzügyi év | 2010-es és azt követő pénzügyi évek |

Franciaország tengerentúli megyéi | 126,6 | 262,6 | 269,4 | 273 |

Azori-szigetek és Madeira | 77,9 | 86,6 | 86,7 | 86,8 |

Kanári-szigetek | 127,3 | 268,4 | 268,4 | 268,4 |

(2) A 28. cikk (3) bekezdésének helyébe a következő szöveg lép:

„(3) Legkésőbb 2009. december 31-ig, és azután öt évente a Bizottság általános jelentést nyújt be az Európai Parlamenthez és a Tanácshoz az e rendelet keretében (és ezen belül a banánágazatban) végzett tevékenység hatásáról, és szükség esetén a jelentéshez javaslatokat csatol.”

(3) A 30. cikk a következő bekezdéssel egészül ki:

„A Bizottság ugyanezen eljárással intézkedéseket hozhat a 404/93/EGK tanácsi rendeletben* előírt szabályokról az e rendeletben előírtakra való áttérés megkönnyítése érdekében.

* HL L 47., 1993.2.25., 1. o.”

4. cikk

Átmeneti intézkedések

1. E rendelet 1. cikkének 1. pontja ellenére a tagállamok továbbra is alkalmazzák a 404/93/EGK rendelet 5. és 6. cikkét, valamint 25. cikkének (2) bekezdését azon termelői szervezetekre, amelyeket 2006. december 31-ig ismertek el, és amelyek számára eddig az időpontig támogatást fizettek az említett rendelet 6. cikkének (2) bekezdése értelmében.

2. Az (1) bekezdés alkalmazásának részletes szabályait a 404/93/EGK rendelet 27. cikkének (2) bekezdésében említett eljárással összhangban kell elfogadni.

5. cikk

Hatályba lépés és alkalmazás

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ezt a rendeletet 2007. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

a Tanács részéről

az elnök

MELLÉKLET

Az 1782/2003/EK rendelet mellékletei a következőképpen módosulnak:

(1) Az I. mellékletben a banánra vonatkozó sort el kell hagyni.

(2) A VI. melléklet a következő sorral egészül ki:

„banán | a 404/93/EGK rendelet 12. cikke; | jövedelemkiesési kompenzáció” |

(3) A VII. melléklet a következő ponttal egészül ki

„L. Banán

A mezőgazdasági termelők referenciaösszegébe beszámítandó összegeket a tagállamok olyan objektív és megkülönböztetésmentes szempontok alapján határozzák meg, mint például:

– a 2000–2005. gazdasági évek során egy reprezentatív időszakban a termelő által forgalomba hozott banán azon mennyisége, amely után a 404/93/EGK rendelet 12. cikke értelmében a termelő jövedelemkiesési kompenzációs támogatásban részesült,

– az első francia bekezdésben említett banán termesztésére szolgáló földterület kiterjedése,

– az első francia bekezdésben említett időszakban a termelőnek kifizetett jövedelemkiesési kompenzációs támogatás összege.

Az e rendelet 43. cikkének (2) bekezdésében említett támogatható hektárszámot a tagállamok olyan objektív és megkülönböztetésmentes szempontok alapján számolják ki, mint az első bekezdés második francia bekezdésében említett területek kiterjedése.”

(4) A VIII. és VIIIa. mellékletek helyébe a következők lépnek:

„VIII. MELLÉKLET

A 41. cikkben említett nemzeti felső határok

ezer EURO |

Tagállam | 2005 | 2006 | 2007 | 2008 | 2009 | 2010 és azt követően |

Belgium | 411053 | 580376 | 593395 | 606935 | 614179 | 611805 |

Dánia | 943369 | 1015479 | 1021296 | 1027278 | 1030478 | 1030478 |

Németország | 5148003 | 5647175 | 5695607 | 5744240 | 5770254 | 5774254 |

Görögország | 838289 | 2143603 | 2171217 | 2175731 | 2178146 | 1988815 |

Spanyolország | 3266092 | 4635365 | 4649913 | 4664087 | 4671669 | 4673546 |

Franciaország | 7199000 | 8236045 | 8282938 | 8330205 | 8355488 | 8363488 |

Írország | 1260142 | 1335311 | 1337919 | 1340752 | 1342268 | 1340521 |

Olaszország | 2539000 | 3791893 | 3813520 | 3835663 | 3847508 | 3869053 |

Luxemburg | 33414 | 36602 | 37051 | 37051 | 37051 | 37051 |

Hollandia | 386586 | 428329 | 833858 | 846389 | 853090 | 853090 |

Ausztria | 613000 | 633577 | 737093 | 742610 | 745561 | 744955 |

Portugália | 452000 | 504287 | 571377 | 572368 | 572898 | 572594 |

Finnország | 467000 | 561956 | 563613 | 565690 | 566801 | 565520 |

Svédország | 637388 | 670917 | 755045 | 760281 | 763082 | 763082 |

Egyesült Királyság | 3697528 | 3944745 | 3960986 | 3977175 | 3985834 | 3975849 |

VIIIa. MELLÉKLET

A 71c. cikkben említett nemzeti felső határok

ezer EURO |

Naptári év | Cseh Köztársaság | Észtország | Ciprus | Lettország | Litvánia | Magyarország | Málta | Lengyelország | Szlovénia | Szlovákia |

2005 | 228800 | 23400 | 8900 | 33900 | 92000 | 350800 | 670 | 724600 | 35800 | 97700 |

2006 | 294551 | 27300 | 12500 | 43819 | 113847 | 446305 | 830 | 980835 | 44184 | 127213 |

2007 | 377919 | 40400 | 17660 | 60764 | 154912 | 540286 | 1640 | 1263706 | 58958 | 161362 |

2008 | 469986 | 50500 | 22100 | 75610 | 193076 | 672765 | 2050 | 1572577 | 73533 | 200912 |

2009 | 559145 | 60500 | 26540 | 90016 | 230560 | 802610 | 2460 | 1870392 | 87840 | 238989 |

2010 | 644745 | 70600 | 30980 | 103916 | 267260 | 929210 | 2870 | 2155492 | 101840 | 275489 |

2011 | 730445 | 80700 | 35420 | 117816 | 303960 | 1055910 | 3280 | 2440492 | 115840 | 312089 |

2012 | 816045 | 90800 | 39860 | 131716 | 340660 | 1182510 | 3690 | 2725592 | 129840 | 348589 |

következő évek | 901745 | 100900 | 44300 | 145616 | 377360 | 1309210 | 4100 | 3010692 | 143940 | 385189 |

”.

PÉNZÜGYI KIMUTATÁS | Fichefin/06/21515 6.153.2006.1 |

| DÁTUM: 29/06/2006 |

1. | KÖLTSÉGVETÉSI MEGNEVEZÉS: (2007-es nómenklatúra) 05 03 01 05 03 02 30 05 03 02 50 | ELŐIRÁNYZATOK: 2007. előzetes költségvetés-tervezet30 709 millió € 265 millió € 159 millió € |

2. | CÍM:a tanács rendelete a 404/93/EGK, az 1782/2003/EK és a 247/2006/EK rendeleteknek a banánágazat tekintetében történő módosításáról |

3. | JOGALAP:A Szerződés 37. cikke. |

4. | CÉLKITŰZÉSEK:A KAP 2003-as reformját követve a javaslat céljai:– a banántermesztő régiókban a mezőgazdaságból élők számára jobb életszínvonal biztosítása; – a forrásoknak a termelők piaci irányultságának növelésére való felhasználása;– a Közösség nemzetközi kötelezettségvállalásainak tiszteletben tartása;– a termőterületek sajátosságainak megfelelő figyelembevétele;– az ágazat támogatására fordított közösségi kiadások stabilizálása; – a banánpiaci rendtartás egyszerűbbé tétele és a megreformált közös piacszervezések elvei mentén való átszervezése. |

5. | PÉNZÜGYI KIHATÁSOK | 12 HÓNAPOS IDŐSZAK (millió EURO) | 2007-es PÉNZÜGYI ÉV (millió EURO) | 2008-as PÉNZÜGYI ÉV (millió EURO) |

5.0 | KIADÁSOK – AZ EK KÖLTSÉGVETÉS TERHÉRE (VISSZATÉRÍTÉSEK/BEAVATKOZÁSOK) – A NEMZETI HATÓSÁGOK TERHÉRE – EGYÉB | pm | – | +35,2 |

5.1 | BEVÉTELEK – AZ EK SAJÁT FORRÁSAI (LEFÖLÖZÉSEK/VÁMOK) – NEMZETI SZINTŰ BEVÉTELEK | – | – | – |

| | 2009 | 2010 | 2011 | 2012 |

5.0.1 | KIADÁSI ELŐIRÁNYZAT | +35,5 | +35,8 | +36,2 | +36,5 |

5.1.1 | BEVÉTELI ELŐIRÁNYZAT | – | – | – | – |

5.2 | SZÁMÍTÁS MÓDJA:Lásd a mellékletet. |

6.0 | FINANSZÍROZHATÓ-E A PROJEKT A FOLYÓ KÖLTSÉGVETÉS VONATKOZÓ ALCÍMÉBEN SZEREPLŐ ELŐIRÁNYZATOKBÓL? | IGEN NEM |

6.1 | FINANSZÍROZHATÓ-E A PROJEKT A FOLYÓ KÖLTSÉGVETÉS ALCÍMEI KÖZÖTTI ÁTCSOPORTOSÍTÁSSAL? | IGEN NEM |

6.2 | SZÜKSÉG LESZ-E PÓTKÖLTSÉGVETÉSRE? | IGEN NEM |

6.3 | SZÜKSÉG LESZ-E ELŐIRÁNYZATOK BEVEZETÉSÉRE A JÖVŐBENI KÖLTSÉGVETÉSEKBE? | IGEN NEM |

ÉSZREVÉTELEK:Lásd a mellékletet. |

Melléklet

millió EURO | Jelenleg | | E javaslat szerint |

| | | 2008 | 2009 | 2010 | 2011 | 2012 |

kompenzációs támogatás (kiegészítő támogatással) | 243** | | | | | | |

egységes területalapú támogatás (SAPS) | 3,2 | | 1,4* | | | | |

egységes támogatási rendszer (SPS) | | | 1,2 | 2,9* | 3,2* | 3,6* | 3,9* |

POSEI | | | 278,8 | 278,8 | 278,8 | 278,8 | 278,8 |

ÖSSZESEN | 246,2 | | 281,4 | 281,7 | 282 | 282,4 | 282,7 |

* 2013-tól Ciprus számára 3,4 millió eurós össztámogatás az új tagállamok esetében alkalmazandó növekedési ütem szerint

** A jelenlegi kiadások számításának alapja: 1. 750 000 tonna becsült mennyiség; 2. a kompenzációs támogatás tonnánként 324 euróra becsült összege (a kiegészítő támogatást is beleértve) figyelembe véve az új behozatali rendszer bevezetését, amellyel a vámkontingensek rendszeréről a kizárólag tarifa-alapú behozatali rendszerre térünk át.

[1] A Bizottság jelentése az Európai Parlamentnek és a Tanácsnak a banánpiac közös szervezésének működéséről, COM(2005) 50, 2005. február 17.

[2] 247/2006/EK rendelet, 2006. január 30. (HL L 42., 2006.2.14., 1. o.)

[3] A COGEA által 2005-ben végzett értékelés a banánpiac közös szervezéséről, lásd: http://europa.eu.int/comm/agriculture/eval/reports/bananas/index_fr.htm

[4] A Bizottság 2006-ra szóló jogalkotási és munkaprogramja, COM(2005) 531 végleges, 2005. október 25.

[5] HL C 294., 2002.12.28., 1. o.

[6] A hatásvizsgálatokról szóló közlemény, COM(2002) 276., 2002. június 5., és a hatásvizsgálati iránymutatások, SEC(2005) 791., 2005. június 15.

[7] HL L 42., 2006.2.14., 1. o. A 318/2006/EK rendelettel (HL L 58., 2006.2.28., 1. o.) módosított rendelet.

[8] HL L 270., 2003.10.21., 1. o. A legutóbb a 319/2006/EK rendelettel (HL L 58., 2006.2.28., 32. o.) módosított rendelet.

[9] az 1782/2003/EK rendelet VIII. melléklete.

[10] 1964/2005/EK rendelet (HL L 316., 2005.12.2., 1. o.).

[11] HL C …., …., …. o.

[12] HL C …., …., …. o.

[13] HL L 47., 1993.2.25., 1. o. A legutóbb a 2003-as csatlakozási okmánnyal módosított rendelet.

[14] HL L 42., 2006.2.14., 1. o. A 318/2006/EK rendelettel (HL L 58., 2006.2.28., 1. o.) módosított rendelet.

[15] HL L 270., 2003.10.21., 1. o. A legutóbb a 319/2006/EK rendelettel (HL L 58., 2006.2.28., 32. o.) módosított rendelet.

[16] HL L 297., 1996.11.21., 1. o. A legutóbb a 6/2005/EK bizottsági rendelettel (HL L 2., 2005.1.5., 3. o.) módosított rendelet.

--------------------------------------------------